*Drift av Huber og gjennomføring av systemisk kafe*

NFFT er opptatt av å tilrettelegge for at medlemmer i ulike deler av landet kan møtes, inspirere hverandre og at det gjennomføres lokale arrangementer. Flere steder i Norge har gjennomført systemiske kafeer, årskonferanser og andre arrangementer de siste årene.

NFFTs styre har utarbeidet 3 modeller for lokalt arbeid som støttes og er i regi av NFFTs medlemmer. Du kan lese mer om de forskjellige mulige modellene her: <https://www.nfft.no/omoss/lokallagNFFT/>.

Dette skrivet er rettet mot grupper som ønsker å komme i gang med systemisk kafe eller lokale arrangementer tilknyttet NFFT, uten å enda ha et ønske om å opprette et lokallag med eget organisasjonsnummer. En slik gruppe kalles en Hub.

**Hva er en Hub?**

En Hub er en gruppe som går sammen og lager arrangementer eller lokale faglige nettverk. Gruppen fordeler selv oppgaver seg imellom, knyttet til konkrete arrangementer eller oppgaver som anses som relevante innenfor et definert geografisk område eller for en definert gruppe fagpersoner innenfor NFFT sin medlemsmasse. Huben består av minimum tre personer. Det kreves ikke valg, årsberetning eller regnskap, men det er et krav om at én i gruppen er kasserer og har oversikt over inntekter og utgifter.

**Vil du starte Hub?**

NFFT kan bidra med:

* At Huben kan få en kostnadsbuffer på kr 2.000,- for oppstart av lokal aktivitet/systemisk kafe. (se eget punkt om kostnadsbuffer under).
* Zoom-møte hvor vi setter deg i kontakt med ledere av Huber eller lokallag som kan dele erfaringer om å starte opp systemisk kafe og lokal aktivitet.
* Roll-up som dere får lånt av oss som kan brukes på arrangementer.
* Intervjumal for Systemisk kafé. Dere velger selv hvem som er interessante å invitere for et intervju/samtale på en systemisk kafe, men vi bistår gjerne med forslag til folk i feltet. Spør gjerne lokale fagfolk.
* Annonsering av arrangementer på hjemmesiden til NFFT, NFFT på facebook og i Metaforum. Vi kan også dele arrangementer via medlemsregister i Gnist.
* Mulighet for å få referater eller sammendrag av arrangementer på trykk i Metaforum.
* Mulighet for å filme arrangementene og bidra til videobiblioteket.

**Hva er Systemisk kafe?**

Systemisk kafe er et konsept tilknyttet NFFT der relevante fagpersoner blir intervjuet foran et publikum og publikum inviteres til å lytte eller delta i ulike former for samtale og refleksjon. Arrangementene er et sosialt treffpunkt som inviterer til mingling, faglig inspirasjon og fellesskap.

**Krav til systemisk kafe og andre arrangementer i regi av Huben**

* Minst et av medlemmene i Huben må være medlem av NFFT
* Det må framgå av markedsføringen at det gis minst 25% inngangsrabatt på arrangementer for medlemmer av NFFT
* Huben som arrangerer er økonomisk ansvarlig for arrangementet
* NFFTs logo og navn (med riktig designprofil) skal framgå av markedsføringen. Du finner eks på en mal som vedlegg nedenfor
* Arrangement skal være non-profit og overskudd skal gå til nye arrangementer.
* NFFT oppfordrer til at det blir skrevet fra arrangementer og at dette deles med nettsideredaktør i NFFT og Metaforum

**Filming**

Huben oppfordres til å filme systemiske kafeer og andre arrangementer slik at dette kan være bidrag inn i NFFTs videobiblioteket for medlemmer. Samtykkeskjema for filming finnes på nfft.no.

**Kostnadsbuffer på 2000,-**

Det oppfordres til at Huben har en økonomi som er bærekraftig og ikke leier dyrere lokaler enn det er realistisk å få dekket av inngangspenger. Det beste er om Huben opparbeider seg et lite overskudd i starten slik at det finnes en buffer for eventuelle senere arrangementer som går noe i minus.

NFFT tilbyr de som ønsker å starte opp en Hub eller lokallag en kostnadsbuffer på 2000 kr. Denne er ment som en buffer for å dekke opp for situasjoner der kostnader til leie blir høyere enn de estimerte inntektene fra deltakere.

Søknad om kostnadsbuffer sendes til NFFT via kontaktskjema: <https://www.nfft.no/kontakt/kontakt/> eller på mail. Hvis søknaden innvilges vil Huben kunne melde fra til NFFT dersom et arrangement går i minus og kan få dekket opp til 2000 kr ved innsending av aktuell faktura.

**Lokaler, kostnader og inntekter ved arrangementer**

Systemisk kafe eller andre arrangementer kan holdes på ulike steder, for eksempel på en arbeidsplass, kafe, pub, grendehus, høgskole eller annet. En vanlig løsning er å undersøke med lokale utesteder/puber/kafeer om det er mulig å få en lav leiepris mot at utestedet får inntekter i form av drikke/mat fra deltakerne. Det går også an å avtale at utestedet får en andel av inntekten fra inngangspenger for på denne måten å minske risikoen for at arrangementet går med underskudd. Vanlig pris for systemisk kafe er 100-150 kr for medlemmer og 200-250 for ikke-medlemmer.

**Kasserer**

Hver Hub velger en kasserer som har ansvar for oversikt over inntekter, utgifter og rapporter til NFFT fra arrangementene slik dette beskrives videre.

**Rapport fra kasserer fra gjennomførte arrangement**

Styret i NFFT har utarbeidet et enkelt skjema som kasserer i Huben benytter. Skjemaet inneholder antall deltakere, inntekter fra deltakere (på vipps eller andre betalingsformer) og utgifter til lokaler, reisekost for den som blir intervjuet og annet. Rapporten kan sendes inn i etterkant av hvert arrangement, eller for flere av gangen. Rapportene sendes via nettskjema: <https://forms.gle/39VAwDS1mg2S4MYm6>

**Vipps for arrangementer**

I motsetning til et lokallag har ikke en Hub et organisasjonsnummer. NFFT har heller ikke kapasitet til å administrere inntekter og utgifter for Huber. Huben står derfor fritt til å administrere Vipps for betaling på arrangementer slik de ønsker. Dette inkluderer en løsning der én i Huben (gjerne kasserer) stiller sin private konto til disposisjon. Siden pengetransaksjoner skjer uten organisasjonsnummer stiller NFFT krav til at kassereren i Huben sender inn rapport fra arrangementene slik at inntekter og utgifter dokumenteres. Rapportene sendes via nettskjema: <https://forms.gle/39VAwDS1mg2S4MYm6>

**Ved store overskudd i Huben**

Hubene er som nevnt non-profit og overskudd skal gå tilbake til drift, leie av lokaler eller kostnader knyttet til arrangementer. For å unngå at eventuelle store overskudd blir stående på Hubens kasserers private konto har NFFT opprettet en egen konto for å forvalte overskudd fra Huber. Ved et overskudd i Huben på mer enn 10 000 ved årsslutt skal det overskytende beløpet overføres til Hub-kontoen i NFFT. Dette med mindre HUBen har en konkret plan for å bruke midlene for å dekke kostnader til planlagte arrangementer, reisekost for fagpersoner til systemisk kafe, e.l. Ved overføring til Hub-kontoen i NFFT blir pengene stående uberørt på kontoen og kan føres tilbake til Huben for bruk til senere arrangementer når Huben ønsker eller trenger det.

Hvis Huben legges ned eller tar en lengre pause fra å ha aktivitet overføres alt eventuelt overskudd til Hub-kontoen i NFFT. Pengene blir stående på konto og kan benyttes til oppstart av en ny Hub/lokallag på samme sted. Ved varig inaktivitet kan styret i NFFT vedta at pengene brukes på annen lokal aktivitet andre steder.

**Facebook og sosiale medier**

Hver Hub etablerer en egen Facebookside for sin Hub. På Facebooksiden kan Huben opprette arrangementer, slik som Systemisk kafe. Når Huben lager et arrangement kan NFFT dele dette i sine sosiale medier-kanaler, samt sende det ut informasjon i Gnist til medlemmer i det aktuelle området. Huben gir beskjed til sin kontakt i NFFT-styret ved ønske om deling av arrangementer.

**Logoer**

Ett av kriteriene for å arrangere systemisk kafe er at NFFTs logo og navn (med riktig designprofil) skal framgå av markedsføringen. Du finner 2 forskjellige logoer du kan bruke på NFFT sin side om systemisk kafe: [https://www.nfft.no/hvaskjer/Systemisk%20kaf%C3%A8/#](https://www.nfft.no/hvaskjer/Systemisk%20kaf%C3%A8/)